**Chiayi** (kiin.: 嘉義; pinyin: *Jiāyì*) on kaupunki Taiwanissa, jota ympäröi samanniminen piirikunta.

Kaupungin nykyisenä pormestarina toimii kuomintangia edustava Huang Min-hui, joka valittiin tehtäväänsä vuonna 2018.

Historia
--------

Aikojen saatossa kaupungista on käytetty monia eri nimiä: paikalliset hoanyat käyttivät nimeä *Tirosen*. Kiinalaiset väänsivät nimen muotoon *Chu-lô-san*, joka myöhemmin lyhennettiin *Chu-lô*. Nykyinen nimi on peräisin vuodelta 1787, jolloin keisari Qianlong antoi kaupungille nimen kiitoksena kaupunkilaisten uskollisuudesta. Chiayi on ainoa taiwanilainen kaupunki, jonka on nimennyt keisari henkilökohtaisesti.

Hollantilaiset hallitsivat Chiayita lyhyen aikaa vuosina 1624–1661, jolloin perustettiin mm. paikallishallinto (*landtag*). Ming-dynastian armeija ajoi hollantilaiset kuitenkin pois 1660-luvulla ja alkoi suunnitella Taiwanin jakamista kahteen piirikuntaan: Tianxing ja Wannian, joista jälkimmäiseen kuului Chiayi. Kaksi vuosikymmentä myöhemmin Qing-dynastia otti saaren haltuunsa ja jakoi sen neljään piirikuntaan. Vuonna 1786 Tsulon piirikunnassa, johon Chiayi kuului, puhkesi kapina, jonka kukistamisessa kaupunkilaiset auttoivat Qingin lähettämää armeijaa. Taiwanin siirryttyä osaksi Japanin imperiumia Chiayista tuli virallisesti kaupunki, joka kuului Tainanin piirikunnan alaisuuteen.

Vuonna 1982 Kiinan tasavallan keskushallinto korotti Chiayin, yhdessä Hsinchun kanssa, suurkaupungeiksi ja eriytti sen ympäröivästä piirikunnastaan. Perusteena oli kaupungin elinvoimaisuus, yli 200 000 asukkaan väestöpohja sekä lobbaus paikallisten vaikuttajien toimesta.

Maantiede
---------

Chiayi kuuluu lauhkeaan ilmastovyöhykkeeseen (Köppen Cwa), jota hallitsee kostean subtrooppinen ilmasto. Vuoden keskilämpötila on 21,9 °C, mutta etenkin loppukesää kohti lämpötilat nousevat usein 25–30 °C välille. Vuotuinen sademäärä on keskimäärin 3113 mm.

Väestö ja kulttuuri
-------------------

Vuonna 2016 kaupungin väkiluku oli 269 815, joka edustaa noin 1,15 % Taiwanin koko väestöstä. Väentiheys on 4496 as/km2. Kaupungin pinta-ala on 60,03 km2 ja se jakautuu 84 kylään.

Kaupungissa puhutaan hyvin laajalti taiwanin kieltä. Kaupungin poliittinen ja teollinen johto ovat halunneet kannustaa kielen käyttöä mandariinikiinan rinnalla ja julkaisivat huhtikuussa 2021 ehdotuksen, jonka nojalla kaikkien ravintoloiden ruokalistat olisivat jatkossa kaksikielisiä.

Kaupungin nimikkokukka on hongkonginbauhinia. Kaupungin lempinimi on *persikoiden kaupunki* (kiin.: 桃城; pinyin: *táo chéng*). Chiayin nimikkoruoka on kalkkunariisi, jonka taustalla on toisen maailmansodan jälkeisen ajan niukkuus. Lisäksi kaupungin ympäristössä on useita kalkkunoiden kasvattajia.

Kaupungissa toimivat Chiayin kansallinen yliopisto.

### Tunnettuja chiayilaisia

* Vincent Siew (1939, Taiwanin entinen varapresidentti)
* Deng Feng-zhou (1949, runoilija ja ympäristöaktivisti)
* Lo Chen-jung (1961, baseball-pelaaja)
* Wu Bai (1968, rock-artisti)

Lähteet
-------

1. ↑  KMT's Huang Min-hui unseats DPP rival in Chiayi mayoral race *Focus Taiwan*.  24.11.2018. Viitattu 7.11.2021. (kiinaksi)
2. 1 2  Reach To Teach Guide to Chiayi - Living and Working in Taiwan *Reach to Teach Recruiting*. Viitattu 7.11.2021. (englanniksi)
3. ↑  History *Chiayi City Government*.  Arkistoitu 7.11.2021. Viitattu 7.11.2021. (englanniksi)
4. ↑  Rezoning Taiwan *Taiwan Today*.  1.2.2011. Viitattu 7.11.2021. (englanniksi)
5. ↑  Chiayi City climate: Average Temperature, weather by month, Chiayi City weather averages - Climate-Data.org *en.climate-data.org*. Viitattu 7.11.2021.
6. ↑  Chiayi City Population *population.city*. Viitattu 7.11.2021.
7. ↑  Demographics of Chiayi City (November 2016) *Chiayi City Government*.  27.8.2019.  Arkistoitu 7.11.2021. Viitattu 7.11.2021. (englanniksi)
8. ↑  Chiayi City aims for Taiwanese languages on all restaurant menus  11.4.2021. 民視英語新聞 Formosa TV English News. Viitattu 7.11.2021. (englanniksi)
9. ↑  City Flower and Municipal Emblem *Chiayi City Government*.  Arkistoitu 7.11.2021. Viitattu 7.11.2021. (englanniksi)
10. ↑  Turkey Rice *Chiayi City Government*.  Arkistoitu 7.11.2021. Viitattu 7.11.2021. (englanniksi)
11. ↑  Turkey Rice in Chiayi Taiwan : Top Shop Recommend *嘉義旅遊筆記*.  15.10.2018. Viitattu 7.11.2021. (kiinaksi)
12. ↑  Study in Taiwan *www.studyintaiwan.org*. Viitattu 7.11.2021. (englanniksi)